Комитеттердиҥ јуунында турушкан - altaicholmon\nКомитеттердиҥ јуунында турушкан\nАР-дыҥ башчызы Александр Бердников республикан парламенттиҥ јербойында бойы башкарынары, тап-эриктер ле јонјӱрӱмдик корулаш, эл-јонды ишле јеткилдеери аайынча комитеттериниҥ ээчиде сессияныҥ алдында ӧткӧн ӧмӧ-јӧмӧ јуунында турушкан.\nJуун башталар алдында тергеениҥ башчызы парламенттиҥ јербойында бойы башкарынары, тап-эриктер аайынча комитединиҥ председатели Виктор Хабаровты чыккан кӱниле уткыган. Александр Бердниковтыҥ темдектегениле, Виктор Хабаров кайда ла иштеерде, ол тоодо МВД-да милицияныҥ участковыйларыныҥ службазын башкарып та турарда, Эл Курултайдыҥ депутады да болордо, бойыныҥ молјуларын јаантайын бийик каруулу бӱдӱрген.\n«Виктор Иванович јондык ишчи болуп калган кижи. Эл Курултайдыҥ тӧс комитеттериниҥ бирӱзин кӧп јылдардыҥ туркунына башкарып келген, јарамыкту тап-эриктик политика тӧзӧӧринде туружат» — деп, тергеениҥ башчызы темдектеген.\nАлександр Бердников юбилярга бек су-кадык, эрчимдӱ јӱрӱмдик кӧрӱм, республикабыстыҥ ӧзӱмине камаанын јетирер иш кӱӱнзеди. АР-дыҥ башчызыныҥ јарлыгыла Виктор Хабаровко «Алтай Республиканыҥ нерелӱ юризи» деген кӱндӱлӱ ат адалган.\nЮбилярга уткуулду сӧстӧрин РФ-тыҥ Федерация Совединиҥ турчызы Татьяна Гигель, Эл Курултайдыҥ председателиниҥ ордынчызы Михаил Терехов, депутаттар база айткан.\nДепутаттар јуунда АР-дыҥ башкарузыныҥ председателиниҥ ордынчызыныҥ јамызына кандидатураны кӧргӧн. Александр Бердников бу јамыга јӧптӧӧрине республикан башкаруныҥ председателиниҥ молјуларын бӱдӱрип турган Роман Птицынныҥ кандидатуразын адаган.\n«Роман Викторовичтиҥ профессионал кемин ле иш јанынаҥ ченемелин ајаруга алып, мындый шӱӱлте эдилген. Ол Майма аймактыҥ администрациязыныҥ јааныныҥ ордынчызы, баштапкы ордынчызы болуп иштеерде, муниципалитеттиҥ јаан учурлу јӱрӱмдик ууламјыларын башкарган. Тергеениҥ экономиканыҥ ӧзӱми ле туризм аайынча министриниҥ баштапкы ордынчызы болуп иштеген» — деп, Александр Бердников айткан.\nТергеениҥ башчызыныҥ темдектегениле, республиканыҥ бюджединиҥ 70 проценти јонјӱрӱмдик ууламјылу ла јонјӱрӱмдик корулаштыҥ сурактарын аайлаштырарына ууландырылган. Оныҥ да учун мында билгирлери тереҥ башкараачы ишчи керек деген.\nШӱӱжӱ ӧйинде депутаттар Роман Птицынныҥ кандидатуразын кӧстӧӧрин сессияга чыгарары јанынаҥ јӧп јараткан.\nАР-дыҥ Эл Курултайыныҥ ээчиде сессиязы кӱӱк айдыҥ 24-чи кӱнинде ӧдӧр, анда кадровый сурак кӧрӱлер.